Diadalmámor és totális összeomlás - ez maradt a 2018-as parlamenti választás után. Magyarország tehát egyrészt olyan, mint volt immár nyolc évig, eközben mégis egészen más lett, mint április 8-án reggel volt. A nagy kérdés most az: hogy jutottunk idáig, és mi jön most. Igyekszünk válaszokat találni.

A Fidesz-KDNP mellett a Jobbik, az MSZP-Párbeszéd, a DK és az LMP juthat be a parlamentbe a vasárnapi parlamenti választáson a Republikon Intézet felmérése szerint, amelyet a 24.hu tett közzé.

A felmérés szerint márciusban nem nagyon változtak a pártpreferenciák, így a biztos pártválasztók körében a Fidesz-KDNP 49 százalékon áll, a Jobbik az előző hónaphoz hasonlóan 19 százalékon, míg a harmadik az MSZP-Párbeszéd pártszövetség 17 százalékkal. A Demokratikus Koalícióra a megkérdezett pártszavazók 5, az LMP-re a 4 százalékuk szavazna, míg a Momentumra és az Együttre 2-2 százalék.

A teljes népesség körében a Fidesz támogatottsága 30 százalékos, a Jobbiké 12, míg az MSZP-Párbeszéd 11 százalék. A DK és az LMP itt azonos, 3-3 százalékos támogatottsággal rendelkezik, a többieknek 1 százalék jut.

A bizonytalanok aránya továbbra is magas: a megkérdezettek 38 százaléka márciusban sem tudta vagy nem akarta megmondani, hogy kire szavaz április 8-án.

A Republikon készített egy 65 százalék feletti részvétel esetén érvényes szakmai becslést is a pártok támogatottságára. Eszerint a Fidesz rosszabbul szerepel majd, mint a 2014-es választáson, a DK, az LMP és a Momentum parlamentbe jutása pedig kérdéses, de az előbbi kettő esetében a bejutást, az utóbbi esetében a kívül maradást tartja valószínűbbnek az intézet.

A Republikon (amely kuratóriumának elnöke, Horn Gábor egyben Karácsony Gergely tanácsadója is, saját bevallása szerint hetente legalább egyszer egyeztetnek) becslése alapján a Fidesz abszolút többsége valószínűsíthető 41 százalékkal, emellett a Jobbik 21, az MSZP-P 19, az LMP és a DK pedig 6-6 százalékkal jutna be a parlamentbe.